9. ΑΝΑΓΚ.ΝΟΜΟΣ υπ’ αριθ. 775 της 29/31 Δεκ. 1945 (ΦΕΚ Α΄ 320)  Περί ασφαλίσεως κατά της ανεργίας των μισθωτών του Κρατικού Εργοστασίου Αεροπλάνων.  Άρθρ.1.-Αι διατάξεις του Α.Ν. 118/45 «περί ασφαλίσεως κατά της ανεργίας των μισθωτών των Βιομηχανικών Επιχειρήσεων» επεκτείνονται και επί      των κατά την δημοσίευσιν του παρόντος μισθωτών του Κρατικού Εργοστασίου Αεροπλάνων, υποχρεωμένου όπως καταβάλη τας υπό των άρθρ. 3 και 9 του Νόμου τούτου προβλεπομένας εισφοράς. Άρθρ.2.-Οι ούτω απολυόμενοι υπό του Κ.Ε.Α. μισθωτοί λαμβάνουσι ως επίδομα ανεργίας τα 30% των εκάστοτε κατωτάτων ορίων ημερομισθίου της αντιστοίχου ειδικότητος, οι δε εκ τούτων προσληφθέντες εις το Κ.Ε.Α. προ της 1ης Ιαν. 1940 επίδομα ομοίως 40%. Άρθρ.3.-Εις την υπό του Κ.Ε.Α. καταβληθησομένην αποζημίωσιν κατά τα κεκανονισμένα εις τους μισθωτούς εκ της καταγγελίας της συμβάσεως εργασίας, συμψηφίζεται και πάσα καταβολή από της δημοσιεύσεως του παρόντος καθυστερουμένων ημερομισθίων εις το δυνάμει του Νόμ. 192/45 προσωρινώς απολυθέν προσωπικόν του Κ.Ε.Α. Άρθρ.4.-Το Κρατικόν Εργοστάσιον Αεροπλάνων δεν υπάγεται εις τας εν τω Νόμ. 118/45 καθοριζομένας υποχρεώσεις των Βιομηχανικών Επιχειρήσεων δια την πρόσληψιν προσωπικού μέσω του Γραφείου Ευρέσεως Εργασίας ή εις τας σχετικάς διατυπώσεις προσλήψεως ή απολύσεως προσωπικού, υποχρεούται όμως το Κ.Ε.Α. να προβαίνη εις την συμπλήρωσιν του προσωπικού του εκ του καταλλήλου προσωπικού του εργαζομένου εις το Κ.Ε.Α. προ της 1ης Ιαν. 1940. Άρθρ.5.-Από της εφαρμογής του παρόντος, το ούτω απολυόμενον προσωπικόν του Κ.Ε.Α. θεωρείται ως μη ανήκον εις την δύναμιν του προσωπικού του Κ.Ε.Α., μη έχον απαίτησίν τινα περί ετέρας αποζημιώσεως ή υποχρεώσεως προσλήψεως. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως.   